Masser af fadøl, utilstrækkelig dokumentation og mangel på bilag i forbindelse med bar- og restaurantbesøg. Det er nogle af kritikpunkterne i rapporten fra Deloitte, der landede mandag. Her er Aalborg Kommunes eventafdeling - og særligt eventchef Søren Thorst - blevet undersøgt. - Deloittes eftersyn viser, at der på eventområdet har været en mangelfuld praksis, hvor grundlæggende principper for dokumentation og godkendelse ikke har været overholdt. Eftersynet viser også, at der har været en arbejdsmetode og kultur, hvor niveauet og omfanget for pleje af samarbejdsrelationer og repræsentation ikke har fulgt med tiden, skriver Aalborg Kommune i en pressemeddelelse. I slutningen af oktober blev det besluttet på et møde i Aalborg Kommunes økonomiudvalg, at forbruget i eventafdelingen skulle gåes efter i sømmene, og siden da har den uvildige revisionsvirksomhed været i gang med at kortlægge afdelingens forbrug. - Vi har nu fået et dækkende billede af eventområdet, og jeg er meget ked af situationen, som er dybt beklagelig og kritisabel. Jeg tager naturligvis afstand fra, at dokumentationen har været mangelfuld, hvilket bare ikke er godt nok, siger borgmester Thomas Kastrup-Larsen (S). Se interview med borgmester Thomas Kastrup-Larsen (S): Eventchef får advarsel Kommunen vil nu tage affære. - Vi må samtidig erkende, at vores retningslinjer på dokumentationsområdet bør præciseres og formidles bedre til medarbejderne. Derfor giver vi revisionen medhold i kritikken, og vi går med det samme i gang med at få præciseret retningslinjerne med udgangspunkt i anbefalingerne fra god adfærd i det offentlige, som er udarbejdet af staten, Danske Regioner og KL, siger Thomas Kastrup-Larsen og uddyber: - Derudover vil vi sikre, at de medarbejdere, der har brug for et kommunalt Mastercard for at kunne løse deres opgaver, har indgående kendskab til reglerne for dokumentation og godkendelse. Af rapporten fremgår det, at Søren Thorst har brudt en række retningslinjer i forbindelse med brugen af sit kommunale kreditkort, og at han ikke har haft orden i bilagene. - Aalborg Kommune kan oplyse, at Søren Thorst i forbindelse med serviceeftersynet af eventområdet har modtaget en advarsel for ikke at have fuldt administrative procedurer og forretningsgange ved brugen af MasterCard, skriver kommunen i en pressemeddelelse. Skal betale udgifter tilbage Trods kritikken forbliver Søren Thorst ansat i Aalborg Kommune. - Herudover er det aftalt, at Søren Thorst i to tilfælde, hvor forplejningen ved repræsentationsmøder har været højere end, hvad man har vurderet ville være rimeligt, tilbagebetaler de afholdte udgifter, lyder det fra Aalborg Kommune. Søren Thorst oplyser, at han har taget advarslen til efterretning, og i øvrigt ikke har yderligere bemærkninger til sagen.

Referat:
Revisionsvirksomheden Deloitte har sammen med Aalborg Kommune undersøgt eventchef Søren Thorsts brug af kommunale midler.